Maria del Mar Bonet ofereix el doble concert "Saba de terrer. Homenatge al pare Ginard"

Thu, 10 Feb 2022 07:00:00 +0000

Demà i dissabte, al Centre Artesà Tradicionàrius hi sonarà la veu i les cançons de Maria del Mar Bonet, en un doble concert que pertany a la part compartida entre el Festival Barnasants i el Festival Tradicionàrius, l'anomenat "Trad d'Autor". La doble vessant de música d'arrel i de cançó d'autor que caracteritza des de sempre la proposta de l'artista mallorquina ha portat els programadors dels dos cicles a presentar conjuntament un espectacle on Maria del Mar Bonet ret homenatge al pare Ginard, autor dels quatre volums del "Cançoner popular de Mallorca", i tot un referent per a la cantant al llarg de la seva trajectòria. A l'escenari, l'acompanyaran els músics Dani Espasa (a l'acordió i al piano) i Borja Penalba (a la guitarra). Presentat en roda de premsa, així donava Maria del Mar Bonet algunes pistes del que sonarà en aquest espectacle, titulat "Saba de terrer. Homenatge al pare Ginard".