El cicle "Jazz a la fresca" programa set concerts d'artistes nacionals i internacionals

Tue, 05 Jul 2022 16:25:00 +0000

Amb l'estiu han tornat a proliferar els concerts a l'aire lliure, i en l'àmbit del jazz, un any més, el cicle "Jazz a la fresca" de Terrassa torna a ser cita obligada per als amants i aficionats del gènere sonor. Des de divendres fins al 29 de juliol, set concerts tindran lloc a l'escenari exterior de la Nova Jazz Cava de Terrassa, i abraçaran diverses variants i subestils de l'ampli panorama jazzístic, amb noms locals, nacionals i internacionals. Compartint un cartell amb artistes internacionals com els pianistes Bruce Barth (a la foto) o Edu Tancredi, la formació local Old Cats Swing Band divendres obrirà el cicle: sis gats vells del jazz, com el seu nom indica i en el millor dels sentits, i entre ells tota una icona del jazz terrassenc, el veterà trompetista Josep Maria Farràs, un dels protagonistes del "Jazz a la fresca" amb qui hem parlat.