El Museu de la Música exposa instruments de Nova Guinea de finals del segle XIX i inicis del XX

Mon, 05 Jul 2021 06:15:00 +0000

El Museu de la Música de Barcelona acull, fins al juny de l'any que ve, l'exposició temporal "Música i natura a l'illa de Nova Guinea", una mostra de quinze instruments tradicionals, majoritàriament de finals del segle XIX i inicis del XX, d'aquesta terra situada al nord d'Austràlia, i que és la segona illa més gran del món. Elena Martínez-Jacquet és la comissària de la mostra i ens convida a contemplar els instruments exposats, bona part provinents de la col·lecció de la Fundació La Fontana, i tres pertanyents al mateix museu. A més, en l'elaboració de l'exposició s'ha comptat amb la col·laboració de l'Institut de Musicologia de Papua Nova Guinea, que ha proporcionat el material en format àudio, i la feina de l'investigador Christian Coifeur, en la part visual, perquè a més dels instruments, la mostra es completa amb fotografies de camp i peces d'àudio que posen en context el visitant i li permeten descobrir de més a prop els instruments de l'illa.