L'Auditori, el Liceu i el Palau oferiran els concerts populars "Clàssics a la Platja"

Mon, 01 Jul 2024 16:25:00 +0000

Els concerts tindran lloc els dies 11 i 12 de juliol, a les nou del vespre, a la platja de Sant Sebastià de Barcelona. Els organitzen els tres equipaments a través de Barcelona Obertura, amb la col·laboració de l'Ajuntament de Barcelona i el suport de la Fundació La Caixa com a soci estratègic, i seran un dels plats forts de Regata Cultural, el programa d'activitats previstes per acompanyar l'arribada de la Copa Amèrica de vela a la ciutat. El concert del dia 11 el protagonitzaran l'OBC dirigida per Ludovic Morlot, l'Orfeó Català, i la soprano Serena Sáenz, la mezzosoprano Rinat Shaham, el tenor Freddie De Tommaso, el baríton Josep-Ramon Olivé i el cantant Arnau Tordera, que interpretaran himnes de grans esdeveniments esportius. I el del dia 12 anirà a càrrec de l'Orquestra Simfònica i el Cor del Liceu, el Cor Infantil de l'Orfeó Català, María Dueñas i Pablo Ferrández, amb un programa de bandes sonores de John Williams. Catalunya Música transmetrà en directe els dos concerts.