Pat Metheny i Maria Schneider, entre els convidats del 56è Festival de Jazz de Barcelona

Thu, 02 May 2024 16:35:00 +0000

Fa ben pocs dies, el Festival de Jazz de Barcelona ha confirmat una llista llarga de noms que participaran en la 56a. edició, i avui hi fem una ullada. Remarquem per començar que el mes de juliol hi haurà dos concerts a manera de pròleg del gruix del festival, que arribarà a la tardor. Es tracta del debut de la cantant islandesa Laufey i l'estrena del quart disc del tàndem Michel Camilo i Tomatito: la primera actuarà al Palau de la Música Catalana el 16 de juliol, i els segons al Teatre Auditori de Sant Cugat dos dies més tard. Aquestes confirmacions arriben després que ja s'han anat anunciant alguns dels artistes de l'edició, com Andrea Motis amb el seu trio Temblor (a la foto). Una edició que, com les anteriors, escalfa motors ja a la primavera, i que compta amb un públic entusiasta. N'han parlat en roda de premsa Tito Ramoneda, president de la promotora The Project, i Joan Anton Cararach, director artístic del festival.