Dos pianistes catalans entre els 61 concursants del 70è Concurs Internacional Maria Canals

Tue, 18 Mar 2025 17:30:00 +0000

Un total de 61 pianistes, seleccionats entre 116 aspirants procedents de 25 països, participaran en la 70a edició del Concurs Internacional Maria Canals de piano, que aquest any repartirà 80.000 euros en premis. El concurs es desenvoluparà entre el 23 de març i el 3 d'abril i Espanya encapçala el rànquing amb nou concursants seleccionats (dos d'ells catalans, els pianistes Víctor Braojos i Guillem León), seguida de Corea del Sud, amb vuit, i el Japó, amb sis. Tots els seleccionats s'enfrontaran en dues rondes eliminatòries, una semifinal (30 de març al Petit Palau) i una gran final, amb la Jove Orquestra Nacional de Catalunya, dirigida per Manel Valdivieso (2 d'abril). Aquesta final, com sempre, es transmetrà en directe per Catalunya Música. N'han parlat en roda de premsa Jordi Vivancos, director del Concurs Maria Canals, i el compositor català Bernat Vivancos, autor de l'obra d'encàrrec d'enguany del concurs.