Amb motiu del Dia Mundial de la Ràdio repassem les iniciatives de pau que hem difós al programa

Mon, 13 Feb 2023 06:00:00 +0000

El lema d'aquest Dia Mundial de la Ràdio, "La ràdio i la pau", ens convida a valorar el paper del nostre mitjà en la resolució de conflictes i aviat farà un any que el concepte de conflicte, si més no de conflicte armat, a prop de casa nostra, és sinònim d'Ucraïna. D'ençà de l'esclat de la guerra el 24 de febrer de l'any passat, l'escena musical, que és l'element que seguim amb atenció cada dia, va reaccionar de seguida en la mesura de les seves possibilitats, és a dir, moltes vegades amb l'organització de concerts solidaris dels quals ens hem fet ressò des del programa. En vam parlar amb Melani Mestre, impulsor d'una gira de concerts per la pau, el pianista Ignasi Cambra (a la foto) i el director Jakob Viñas, que van portar la seva música com a missatge de pau a la ciutat de Lviv, situada a l'oest d'Ucraïna, i amb el matrimoni de músics format per la violinista Ala Voronkova i el pianista i director d'orquestra Gueràssim Voronkov, que han organitzat diversos concerts solidaris.