"El que més ens ha impressionat de Robert Gerhard és la seva valentia i ganes d'experimentar"

Mon, 23 Oct 2023 16:20:00 +0000

Josep Badell i Xavier Bosch són els directors del documental "Revolutionary quartet. L'enigma Gerhard", que s'estrena dins del Festival In-EDIT de Barcelona els dies 2 i 3 de novembre, al cinema Mooby Aribau de Barcelona. El documental, produït per Trementina Produccions i coproduït amb TV3, homenatja la figura del compositor català Robert Gerhard a través del prestigiós Quartet Gerhard, que té a les seves files Lluís Castán (violí), Judit Bardolet (violí), Miquel Jordà (viola) i Jesús Miralles (violoncel). Són ells quatre qui narren el recorregut vital del músic vallenc. El film també conté els testimonis del musicòleg Oriol Pérez i Treviño, el crític i company de Catalunya Música Jaume Radigales i el director d'orquestra Edmon Colomer, entre d'altres.