L'Ò.C. Brigada Internacional té en marxa una campanya de micromecenatge per publicar un llibre disc

Wed, 08 Jun 2022 05:00:00 +0000

El col·lectiu de músics occitans i catalans Ò.C. Brigada Internacional ha llançat una campanya de micromecenatge per editar un àlbum que recull algunes de les cançons més emblemàtiques de la Cançó Occitana. Amb la producció i l'impuls dels músics Carles Belda i Marc Serrats, un grup d'artistes s'hi afegeixen per donar nova vida a un seguit de temes que acosten les generacions més joves a aquest cançoner, donant-los nous sabors i sonoritats actuals. Un cop feta la presentació el 14 de maig passat a l'escenari de Centre Artesà Tradicionàrius en el marc del Festival Barnasants, el projecte es prepara per agafar forma de llibre disc gràcies a una campanya de micromecenatge que estarà en marxa durant 30 dies. N'hem parlat amb una de les artistes implicades, la cantautora aranesa Alidé Sans, i amb el mateix Carles Belda.