Jordi Savall, Begoña Alberdi i Antoni Ros-Marbà al programa "Fixa't com sona l'Assaig general"

Thu, 23 Apr 2026 16:45:00 +0000

Catalunya Música ha celebrat per primer cop Sant Jordi al Passeig de Gràcia amb el programa especial de Sant Jordi "Fixa't com sona l'Assaig general", en una edició conjunta dels programes "Fixa't com sona" i "Assaig general". Xavier Solà, Albert Torrens i Marta Lanau han obert aquesta edició especial d'una hora i mitja de durada entrevistant Jordi Savall, violagambista, director d'orquestra i referent imprescindible en la recuperació i difusió de la música antiga; la soprano catalana Begoña Alberdi, i el compositor i director d'orquestra Antoni Ros-Marbà. A més, ells tres gan obert amb les seves dedicatòries el llibre en blanc que Catalunya Música ha posat a disposició de tots els entrevistats, com també dels oients de l'emissora i del públic que ha anat a escoltar el programa en directe, per tal que hi puguin deixar els seus comentaris i felicitacions per Sant Jordi.