La JOSB debutarà en concert a Àustria i a Eslovàquia

Mon, 09 Sep 2024 16:30:00 +0000

La desena temporada de la Jove Orquestra Simfònica de Barcelona (JOSB), que es donava a conèixer poc abans de marxar de vacances, arrencarà a finals d'aquest mes de setembre amb dos concerts a Castelldefels i a Salou. La temporada inclou una dotzena de concerts, entre els quals hi ha els del cicle propi de la JOSB al Palau de la Música Catalana, on enguany es presentaran per primer cop tots sis programes simfònics. Sens dubte, però, un dels principals atractius d'aquesta nova temporada de la Jove Orquestra Simfònica de Barcelona és un altre debut internacional. De fet, dos, ja que aprofitaran el viatge per visitar dos països: Àustria, on actuaran a la mítica Sala Daurada del Musikverein vienès, i Eslovàquia, on debutaran a l'igualment prestigiós Festival de Bratislava. N'hem parlat amb el director titular de l'orquestra, Carlos Checa.