Bernat Bofarull: "La música de Jan Fité és molt pulcra i transparent"

Wed, 18 Dec 2024 17:40:00 +0000

L'intèrpret de violí i viola Bernat Bofarull (a l'esquerra) i el contrabaixista i compositor Jan Fité ens han presentat el seu nou disc "Converses", editat per Aglae Música. És un àlbum que conté composicions per a violí sol i per a violí i contrabaix del mateix Jan Fité, que interpreten Bofarull al violí i Fité al contrabaix. És un disc fruit de l'avinença artística i de l'amistat que els uneix, que han construït i fonamentat en el diàleg artístic, en les eternes discussions i en les digressions fantasioses que han anat marcant el camí de la creació d'aquest treball discogràfic. Durant les llargues hores compartides, Bofarull s'ha vist identificat en la música de Fité i, per la seva banda, el compositor català s'ha vist inspirat per la manera d'entendre i transmetre la música per part de l'intèrpret. Aquesta interlocució estreta i fluida entre els dos artistes és el motiu pel qual l'àlbum es titula "Converses". Al final de l'entrevista, Bofarull ens ha interpretat una de les peces del disc.