Arturo Gaya: "Al meu disc 'Bonaire 12' hi ha molta il·lusió"

Mon, 20 Sep 2021 17:00:00 +0000

El cantautor Arturo Gaya (a la dreta) ha editat el seu primer treball en solitari, "Bonaire 12", pel segell Discmedi, on està acompanyat de músics dirigits pel guitarrista i arranjador Sergi Trenzano. L'àlbum conté temes de composició pròpia on ha musicat versos de Gerard Vergés, Enric Casasses, Zoraida Burgos, Jaume Rocamora, Carles Renau i Jon Gras. El podreu sentir en directe al concert que oferirà al Teatre Auditori Felip Pedrell de Tortosa el 5 de novembre, entre altres sales. Tot i que fa 28 anys que és la veu del seu grup Quico el Célio, el Noi i el Mut de Ferreries, Arturo Gaya té una llarguíssima carrera com a cantautor i ha estat guardonat amb el Premi Nacional de Cultura 2015, per la trajectòria del seu grup musical tortosí. Avui l'hem convidat per conèixer el seu nou àlbum i amb el guitarrista Sergi Trenzano ens ha ofert en directe una de les cançons del disc, "Parlo d'un riu". Podeu veure l'actuació en directe a l'Instagram de Catalunya Música (@catalunyamusica).