Hèctor Parra i Calixto Bieito estrenen l'òpera "Orgia" al Gran Teatre del Liceu

Thu, 11 Apr 2024 16:25:00 +0000

Aquest mateix vespre i demà passat, dissabte, es podran veure al Liceu dues funcions d'"Orgia", l'òpera d'Hèctor Parra coencarregada i coproduïda pel teatre de la Rambla amb el Teatro Arriaga de Bilbao (on es va estrenar l'any passat) i el Festival de Perelada (on es podrà veure en el futur). D'aquesta manera, el compositor català va donar forma a la vella idea de posar música a l'obra teatral de Pier Paolo Pasolini de l'any 1966. Calixto Bieito n'és el director d'escena i l'encarregat d'adaptar un llibret que és extremadament fidel al text de l'escriptor i cineasta italià, i el respecta gairebé íntegrament. Han presentat la producció en roda de premsa el director artístic del Liceu, Victor Garcia de Gomar, i els mateixos Parra i Bieito.