Laura Simó: "La societat actual acostuma a oblidar bastant artistes de pes com en Tete Montoliu"

Mon, 18 Sep 2023 16:20:00 +0000

La cantant Laura Simó i el pianista Ignasi Terraza ens han donat els detalls del nou disc "Together again", que publicarà el 21 de setembre el segell Swit Records (propietat de Terraza), coincidint amb el 90è aniversari del naixement del pianista Tete Montoliu, el més prestigiós i reconegut universalment de tots els nostres músics de jazz. Aquest àlbum conté una sèrie d'enregistraments inèdits fets en directe d'uns concerts que Montoliu amb el seu trio va oferir el 1994 i el 1995 amb Laura Simó, on van interpretar estàndards de jazz i un blues amb trio. Concretament el disc conté gairebé íntegre un d'aquests concerts, el que van oferir a Calella, amb una pista addicional d'un tema d'un altre concert fet a Galícia. Aquest és el primer àlbum que recollirà la veu de Laura Simó amb Tete Montoliu tocant amb el seu trio, que estava format per ell mateix, Horacio Fumero i Peer Wyboris. A més, es tracta d'una de les poques gravacions que ha autoritzat la viuda de l'insigne pianista català.