Carles Marigó i Jaume Sangrà reivindiquen la cultura amb el seu espectacle "Bombolla segura"

Wed, 31 Mar 2021 06:15:00 +0000

La música de Bach, la de Mozart i la de Carles Marigó formen la banda sonora de l'espectacle "Bombolla segura", que el pianista i improvisador blanenc ha estrenat el dissabte 27 de març a la seva ciutat i que trobem també en el cartell d'altres festivals que encara l'han d'oferir. "Bombolla segura", que s'inspira en el lema "La cultura és segura", és fruit d'un treball en equip, en el qual destaca l'aportació de l'actor i ballarí Jaume Sangrà. Ell dona vida al personatge que, des de fora de la bombolla, interactua amb el pianista, que és a dins, i plegats miren d'expressar una experiència i unes sensacions que la majoria de persones poden haver sentit durant el confinament. La bombolla de què parlem no és figurada, sinó que existeix físicament i engloba diversos instruments embolcallats en plàstic. El públic s'hi ha de situar al voltant. La "Bombolla segura" ara viatjarà a Cervera el dijous 1 d'abril i a Olot, el 17 d'abril.