La plataforma online gratuïta CaixaForum + ofereix més de mil productes culturals i científics

Mon, 16 Jan 2023 06:00:00 +0000

Des del 13 de desembre passat està en marxa CaixaForum +, una plataforma online de propostes culturals impulsada des de l'entitat homònima, extensió social i cultural de la Fundació La Caixa. Es tracta d'un projecte ambiciós i d'envergadura pel que fa als continguts: més de mil productes culturals i de l'àmbit científic, entre concerts, documentals, conferències, òperes i pel·lícules, entre altres propostes, consumibles de manera gratuïta des de dispositius mòbils, tauletes o televisors intel·ligents. De moment, ha arrencat amb un miler de títols. Per posar-ne alguns exemples a l'atzar, hi podem trobar des d'un bolero de Ravel en concert fins a un documental sobre Aretha Franklin (a la foto), passant per podcasts com el titulat "Un melómano llamado Proust". N'hem parlat amb Núria Oller, directora del Departament de Música i Projectes Digitals de la Fundació La Caixa.