BCN Clàssics presenta la nova temporada 2021-22 amb vuit concerts

Fri, 18 Jun 2021 06:00:00 +0000

Un total de vuit concerts (entre els quals, tres amb grans solistes i orquestres, dos amb orquestres de cambra i dos recitals de piano) integren la nova temporada de BCN Clàssics, que tindrà lloc entre el Palau de la Música i L'Auditori, del 24 de novembre al 20 de maig. La nova oferta recull dos concerts previstos l'any passat, i dos més s'han ajornat a la temporada següent, de manera que la pandèmia finalment tan sols haurà impedit gaudir d'un dels concerts anunciats. Dels vuit concerts, Llorenç Caballero, director general i artístic de BCN Clàssics i Ibermúsica, n'ha destacat un de singular pel fet que no es tracta ni d'una gran formació orquestral ni d'un solista. La formació La Grande Chapelle, que dirigeix Albert Recasens, i l'Escolania de Montserrat sumaran les seves forces per interpretar, el 21 de desembre, un programa amb motets de Joan Cererols i la missa "Scala Aretina", de Francesc Valls. Amb Caballero hem repassat la resta de novetats de la nova temporada.