El Palau homenatja Alícia de Larrocha reunint en un concert quatre pianistes vinculats amb ella

Wed, 20 Sep 2023 12:00:00 +0000

Dilluns que ve, dia 25, s'escauran 14 anys de la mort d'Alícia de Larrocha, però, en el marc dels concerts que tenen lloc enguany amb motiu del centenari del naixement de la insigne pianista, aquell dia arribarà també un dels homenatges més singulars: el que li retrà el Palau de la Música Catalana, una sala emblemàtica de la seva ciutat i de la seva carrera. El concert, dissenyat pel Palau, té l'atractiu de reunir, per primera vegada dalt d'un mateix escenari, quatre pianistes molt vinculats amb ella pel seu llarg mestratge i per la seva amistat incondicional. N'hem parlat amb Mercedes Conde, directora artística adjunta del Palau.