Dani López: "Tots tenim moltes ganes de saber com sona l'Orquestra de Músiques d'Arrel de Catalunya"

Thu, 01 Jul 2021 17:00:00 +0000

Avui hem conversat amb Marçal Ramon, director artístic de l'Orquestra de Músiques d'Arrel de Catalunya (OMAC), presentada ahir en públic al Centre Artesà Tradicionàrius, i Daniel López, compositor i director de "Trencadís", la primera producció de l'OMAC, que és un concert escrit per a la solista Anna Ferrer i per a aquesta formació tan peculiar. I és que l'OMAC té a les seves files una trentena de músics punters de diferents gèneres musicals com el tradicional, el jazz o el clàssic i provinents d'arreu dels Països Catalans. "Trencadís" està format per dotze poemes de poetes postcontemporanis d'arreu dels Països Catalans que ha musicat Daniel López, i explora formes musicals ancestrals de transmissió oral per transformar-les aprofitant la versatilitat tímbrica sense precedents de l'OMAC. Aquesta formació es presentarà en públic amb l'espectacle "Trencadís", el 14 d'octubre al vespre, amb un concert al Teatre Kursaal de Manresa, dins la programació de la Fira Mediterrània de Manresa.