"La història del Liceu ha de quedar escrita i jo vaig ser l'últim que la vaig viure"

Tue, 30 Nov 2021 17:20:00 +0000

Josep Maria Busquets ens presentarà el seu llibre "El meu Liceu abans del foc" publicat per Viena Edicions. Busquets és el president del Consell Català de la Música i un dels promotors culturals més actius del nostre país que va ser gerent del Gran Teatre del Liceu entre el 1985 i el 1992. Coincidint que el 2022 se celebra el 175è aniversari de la Fundació del Liceu, en el seu llibre, Busquets explica que el Liceu era dels teatres més grans del món, però que menys serveis tenien i com va ser el procés d'anar-lo modernitzant. També ens relata com va viure l'incendi del coliseu del 31 de gener del 1994, i que finalment va acabar sent una oportunitat per reformar-lo. A més, també repassa la història del Gran Teatre del Liceu, en descriu el seu funcionament i els seus espais més inaccessibles i revela un bon nombre de secrets que s'amaguen darrere el teló del teatre, entre els decorats i, fins i tot, sota les butaques de platea.