El Trio Da Kali fa una residència artística prèvia al seu concert del Festival Grec de Barcelona

Tue, 29 Jun 2021 06:15:00 +0000

El Trio Da Kali, formació coneguda pel públic europeu amant de les músiques del món, va néixer al sud de Mali, amb músics d'una família de griots, que és el nom que reben a molts països africans els artistes que a través de la música passen la tradició oral i les històries del poble mandinga, d'una generació a la següent. La carta de presentació del trio va ser un disc titulat "Ladilikan", on el trio de Mali interactuava amb el Kronos Quartet. Precisament el repertori d'aquest àlbum serà el gruix del concert que el Trio Da Kali oferirà aquest dijous, 1 de juliol, dins del festival Grec. En aquesta ocasió, però, en lloc de comptar amb el quartet de corda nord-americà, interactuarà amb el Martin Meléndez String Quartet, una formació amb centre d'operacions a Barcelona, liderada pel violoncel·lista d'origen cubà que li dona el nom. Precisament, aquests dies el Trio Da Kali està fent una residència artística a l'espai de Creació Fabra i Coats de Barcelona i n'hem sabut tots els detalls.