Raquel Herreros : "Els poemes de Màrius Torres han estat la base i inspiració del meu disc"

Tue, 09 Nov 2021 17:20:00 +0000

La cantant i compositora Raquel Herreros acaba de publicar el seu àlbum de debut, titulat "Sota l'escorça" (Autogestionat - Vértigo Studio), on posa música als poemes de Màrius Torres. Avui ha vingut a presentar-lo a l'"Assaig general", on ens ha tocat en directe un dels temes que conté: "Al present", i podreu veure la seva actuació a l'Instagram de @catalunyamusica. El disc va néixer dins les aules del Conservatori Superior del Liceu. Deixant-se portar pel seu bagatge i els estils que l'havien acompanyat fins llavors, Herreros va començar a vestir els versos del poeta fins a aconseguir un recull de 8 peces, que són les que formen l'àlbum, a més d'una novena, "Couperin a l'hivern", que ha fet el pianista del quartet, Dani Ferruz. La resta de components de la banda que acompanyen Raquel Herreros a la veu són Alfredo Giménez, baix elèctric, i Adrià Claramunt a la bateria, i tots quatre presentaran el disc en concert el 21 de novembre a la sala Nota 79 de Barcelona.