El cicle de música antiga Maldà 1700 engega una nova edició

Fri, 12 Mar 2021 07:15:00 +0000

Al palau de Maldà, al carrer del Pi de Barcelona, ja s'hi feia música al segle XVIII, quan el baró, Rafael d'Amat i de Cortada, convidava músics del moment i recollia el testimoni en el seu dietari.
Aquell esperit i aquella activitat és el que vol recollir, des de fa vuit anys, el cicle de música antiga Maldà 1700, que a partir d'aquest diumenge presenta una nova edició sota la direcció artística d'Ariadna Cabiró. El primer concert serà aquest diumenge, 14 de març amb un recital a dos quarts d'1 del migdia, amb el baríton Josep Ramon Olivé, acompanyat a la tiorba i l'arxillaüt per Carles Blanch.
El segon i últim concert del cicle serà el diumenge 28, a la mateixa hora, i anirà a càrrec de l'Ensemble Anacronia, una formació jove i integrada per músics formats a l'ESMUC, com David Gutiérrez al traverso; Pablo Albarracín, violí; Luis Manuel Beltrán, viola; Marc de la Linde, viola de gamba, i Marina López al clavicèmbal.