"Amb 'Cantando bajo la lluvia' he fet un creixement artístic que m'ha preparat per fer de tot"

Wed, 13 Oct 2021 17:00:00 +0000

L'actor, cantant, doblador i presentador Ivan Labanda és un dels protagonistes del musical "Cantando bajo la lluvia" d'Àngel Llàcer i Manu Guix amb coreografia de Miryam Benedited que s'està representant amb gran èxit al Teatre Tívoli de Barcelona, i l'hem convidat perquè ens expliqui com està anant l'experiència de protagonitzar aquesta comèdia musical, basada en la icònica pel·lícula homònima que va protagonitzar el llegendari actor, ballarí i cantant Gene Kellly. Artista multidisciplinari, Labanda ens ha explicat que per a ell, interpretar aquest musical ha estat un abans i un després, perquè ha fet una progressió artística i ha crescut. Labanda va començar la seva trajectòria professional als 12 anys. Al teatre ha obtingut tres Premis Butaca i el Premi Teatre Barcelona com a millor actor en un musical, a més de molts altres guardons. Ha estrenat més de 60 espectacles i ha treballat en programes de ràdio i en pel·lícules com a actor, doblador o intèrpret de bandes sonores.