El Liceu produirà una nova òpera cocreada amb el barri del Raval la temporada 2022/23

Mon, 08 Feb 2021 07:20:00 +0000

La nova línia de creació operística comunitària del Gran Teatre del Liceu, Opera Prima, produirà una obra cada tres anys que s'integrarà en la programació del teatre amb l'objectiu de garantir l'accés a la cultura a les persones del barri com a eina d'integració social i cultural. El Raval serà el protagonista d'aquesta iniciativa, pel fet de ser el barri del qual forma part el Liceu i que l'acull, i perquè abraça un teixit social, associatiu i cultural d'una enorme riquesa; un dels indrets més eclèctics de la ciutat de Barcelona, amb una extensió d'1,1 km2 on hi conviuen més de 40 nacionalitats i on es troba la densitat d'associacionisme més alta de la Unió Europea. Un conjunt d'ingredients òptims per a la creació d'una xarxa veïnal amb múltiples expressions culturals, on el fet de tenir un ecosistema associatiu ordenat facilita l'acceleració del procés comunitari.