Repassem els actes que tindran lloc a Igualada com a Capital de la Cultura Catalana

Fri, 14 Jan 2022 17:20:00 +0000

Amb l'arrencada d'aquest 2022, Tortosa passa el testimoni de Capital de la Cultura Catalana a Igualada, que ha previst més de 250 activitats només en el primer quadrimestre amb l'objectiu de projectar la ciutat i mostrar la cultura com un bé essencial i un pilar de cohesió social. Les activitats s'agrupen dins de tres eixos: la història i el patrimoni de la ciutat, la creació i creativitat cultural i la participació ciutadana. Això engloba, per exemple, un cicle de pensament i reflexió titulat Diàlegs capitals, les visites guiades al patrimoni històric igualadí, les Petites Biblioteques Lliures per impulsar la lectura als barris, el 200 aniversari de l'antic gremi de traginers, la visita del Circ Raluy, l'estrena de la sala petita de l'Ateneu Cinema o, evidentment, els concerts aplegats sota l'epígraf "Música capital". Per això l'acte inaugural de la capitalitat serà el concert de Jordi Savall, l'igualadí més universal, que tindrà lloc el 5 de febrer a la Basílica de Santa Maria.