Montserrat Torrent estrena aquest divendres el nou orgue que duu el seu nom amb un concert

Wed, 01 Dec 2021 06:45:00 +0000

Ara fa gairebé un any just es constituïa la Fundació Montserrat Torrent i començaven els treballs d'acabament de l'orgue que també portarà el nom de la insigne organista a l'església de Sant Felip Neri. Doncs aquest instrument finalment serà una realitat aquest divendres. D'aquesta manera, es culminarà un anhel de més de seixanta anys, concebut la dècada dels anys seixanta del segle passat per Montserrat Torrent, que llavors iniciava una carrera professional que avui, set dècades després i als 95 anys, la converteix en la intèrpret més longeva i de més prestigi del nostre país. La cerimònia de solemne inauguració del nou orgue serà aquest divendres 3 de desembre amb la benedicció de l'instrument, amb improvisacions a càrrec de Juan de la Rubia i Bernat Bailbé, i seguidament, un concert de Montserrat Torrent amb obres de Correa de Arauxo i Johann Sebastian Bach. N'hem parlat amb ella mateixa.