El festival Dansàneu fa 30 anys i programa una vintena de propostes que casen modernitat i tradició

Thu, 08 Jul 2021 06:15:00 +0000

Del 25 de juliol a l'1 d'agost, la música i la dansa tornaran a les Valls d'Àneu amb el Dansàneu: la cita que omple l'Alt Pirineu amb les propostes artístiques més innovadores en un respectuós diàleg amb la cultura d'arrel. Enguany el festival ha rebut el Premi Nacional de Cultura que atorga el CoNCA i celebra el 30è aniversari. Obrirà el festival el prestigiós ballarí i coreògraf de casa nostra Cesc Gelabert amb un solo (a la foto) i recuperarà algunes de les seves coreografies de referència com ara "Enyor", sardana de Ricard Lamote de Grignon; un bolero cubà, "Lágrimas negras", i un "Fandango" del pare Antoni Soler, entre d'altres. El Consell Cultural de les Valls d'Àneu, entitat organitzadora del festival, ha programat durant vuit dies una vintena de propostes de formats i disciplines diferents sense oblidar la tradició i l'arrel. La directora del Dansàneu, Rut Martínez, ens explica les novetats principals d'aquesta trentena edició.