Sira Hernández protagonitza 2 concerts en homenatge a Primo Levi al Born Centre de Cultura i Memòria

Fri, 06 May 2022 16:03:00 +0000

L'any 2019, amb motiu del centenari del naixement de Primo Levi, la pianista Sira Hernández va compondre i dedicar-li in memoriam la peça "Don't forget about that" (No ens oblidem d'això) en homenatge a aquest escriptor italià d'origen jueu, supervivent del camp d'extermini nazi d'Auschwitz. Precisament aquest cap de setmana, el Born Centre de Cultura i Memòria acollirà el cicle d'activitats "Primo Levi. El testimoni, l'escriptor, el científic", que inclourà dos concerts protagonitzats per la mateixa Hernández (dissabte i diumenge a les sis de la tarda), on interpretarà aquesta obra i, a més, l'actriu italiana Cristina Giordana i l'actor català Francesc Orella, sota la direcció de la dramaturga Judith Pujol, aniran llegint fragments de les obres més conegudes de l'escriptor italià. N'hem parlat amb la mateixa pianista.