L'Always Drinking Marching Band actua avui dins del cicle Per Amor a L'Hart

Thu, 16 Sep 2021 06:00:00 +0000

Un any més, l'Hospitalet de Llobregat torna a rebre el cicle Per Amor a L'Hart (escrit amb la h del nom de la població). L'art al carrer és a la base d'aquest cicle, que també té música, i per això avui posem el focus en l'Always Drinking Marching Band, una banda que ja té història i que tornarà a sonar pels carrers d'aquesta ciutat justament avui dijous, 16 de setembre, a les nou del vespre, quan presentaran la seva última creació: "Satisfacshow", un espectacle musicoteatral. L'Always Drinking Marching Band és un grup nombrós i dinàmic que es va crear a finals dels anys noranta amb músics, actors i tècnics que van apostar per aquest projecte esbojarrat i energètic. N'hem parlat amb Sergi Rovira, que és l'únic membre fundador que queda en la formació actual.