"La nostra desconnexió del món natural és el que va originar la idea de fer el projecte 'Eden'"

Fri, 04 Mar 2022 18:00:00 +0000

La prestigiosa mezzosoprano nord-americana Joyce DiDonato ens ha presentat el seu últim projecte multidisciplinari al qual es dedicarà durant els pròxims 4 anys: "Eden", que consisteix en un àlbum, una gira de més 45 concerts teatralitzats pels cinc continents i un projecte educatiu innovador, amb múltiples accions associades, que involucrarà els infants i els professors dels països per on passi la gira i tothom qui s'interessi pel projecte, ja que a través de la seva pàgina web es posarà a disposició de tothom i gratuïtament, els materials educatius d'"Eden". Al disc, publicat per ERATO (Warner Classics), DiDonato hi interpreta obres relacionades amb la natura de compositors del segle 17 i fins a l'actualitat, incloent l'estrena d'una obra de l'oscaritzada compositora Rachel Portman i que ha gravat amb Il Pomo d'Oro dirigit per Maxim Emelyanychev.