Aseel Massoud: "Amb 'El fantasma de l'òpera' el públic vibrarà amb la música i les emocions"

Wed, 01 Oct 2025 16:20:00 +0000

El compositor Pau Riba i la soprano Aseel Massoud ens han donat els detalls de la projecció, els dies 2, 3 i 4 d'octubre, al Mooby Cinema Aribau de Barcelona, de la nova versió digital restaurada del clàssic de cinema mut "El fantasma de l'òpera", del director Rupert Julian, amb la interpretació de la nova banda sonora en directe, creada expressament pel mateix Riba per commemorar el centenari del film original. Aquesta nova versió restaurada d'"El fantasma de l'òpera" és una producció catalana de la mà de Bonita Films, TheReports i Maximus Entertainment. Es podrà veure per primera vegada amb els textos que acompanyen el film en català i amb la interpretació en directe de la banda sonora escrita per Riba a càrrec de l'Original Soundtrack Orchestra (OSTO), amb el mateix compositor català al piano i la mateixa Massoud com a solista.