El director Jordi Francés dirigeix l'estrena mundial de l'òpera de cambra "Tránsito" a Madrid

Wed, 02 Jun 2021 06:10:00 +0000

Aquest director d'orquestra valencià està conduint aquests dies al Teatro Real de Madrid l'estrena absoluta de l'òpera de cambra "Tránsito", la primera incursió en el gènere del compositor Jesús Torres. Jordi Francés, que ha treballat sovint fent assistències musicals a la capital espanyola els últims anys, coneix bé la música de Jesús Torres, un compositor que mostra amb el seu catàleg un domini especial de l'escriptura per a la veu. Encarregada pel Teatro Real, que l'ha coproduït amb el Teatro Español, "Tránsito" es va estrenar divendres passat i es pot veure fins dissabte a la Sala Fernando Arrabal A de Naves del Español, al Matadero de Madrid. En aquesta producció, Francés es posa al capdavant de dues cantants catalanes, Maria Miró i Anna Brull, a més d'Isaac Galán, Javier Franco i Pablo García López. Pel que fa a la plantilla instrumental, són 18 solistes de l'Orquestra Simfònica de Madrid, entre els quals destaquen les parts per a piano, acordió, arpa i percussió.