Jofre Bardolet: "Vaig voler escriure una òpera en estil mozartià i sobretot en català"

Fri, 16 Jul 2021 17:00:00 +0000

El talent jove del nostre país ha estat el protagonista de l'últim "Assaig general" de la temporada 2020-21, perquè ens han acompanyat el compositor català de 21 anys Jofre Bardolet i la soprano Marina Torra. Bardolet dirigirà aquest diumenge 18 de juliol, al Centre d'Arts Escèniques d'Osona, L'Atlàntida de Vic, l'estrena de la seva òpera "Ferides", amb llibret en català de Pol Blancafort, la direcció escènica de Jordi Arqués i l'escenografia i vestuari de Clàudia Serra. Aquesta estrena s'emmarca en el cicle Clàssica Jove de l'equipament vigatà i l'òpera està ambientada en un poble català d'ideologia republicana en plena Guerra Civil. Els intèrprets d'aquesta primera interpretació seran les veus solistes de la mateixa Marina Torra, amb Judit Muñoz, Joan Mas, Oriol Roca, Lluís Vergés i Ainhoa Aguilar, amb la Coral Canigó, l'Orfeó Vigatà i membres del Noctes Ensemble amb l'Orquestra de Cambra de Vic. És una producció de km 0 perquè tots els músics que hi intervenen són catalans.