Pérez Treviño: "Robert Gerhard va ser el primer músic del món a tenir un laboratori electroacústic"

Tue, 07 Feb 2023 17:50:00 +0000

Oriol Pérez i Treviño ens presenta un dels seus últims llibres: "Robert Gerhard, un quixot amb noblesa d'esperit", editat per Ficta Edicions. Tot i que Gerhard és el compositor català més important del segle XX, que es va relacionar amb Arnold Schönberg, pare del dodecafonisme (de qui va ser l'únic alumne espanyol), i els seus alumnes Alban Berg i Antorn Webern, encara és una figura desconeguda per al gran públic i la seva música de qualitat i modernitat enlluernadores continua absent en la majoria de les programacions. Amb aquest llibre, Pérez i Treviño omple aquest buit inexplicable. A partir de la bibliografia i dels estudis existents, relativament abundants, però parcials i massa sovint fets des d'òptiques estrangeres, construeix un relat personal, documentat i amb noves aportacions de la trajectòria personal i artística d'aquest creador únic que va haver de deixar Catalunya amb l'arribada de la dictadura de Franco per exiliar-se a Cambridge, on va morir el 1970.