La compositora Clàudia Baulies presenta al seu nou disc "L'aigua trobada" amb dos concerts

Mon, 21 Mar 2022 07:00:00 +0000

Demà dimarts, en el marc del cicle "Dimarts toca ESMUC" que organitza aquest centre docent barceloní, sonarà la música de Clàudia Baulies, jove compositora que ha trobat en la clàssica contemporània un terreny on fer arrelar la seva inspiració. El seu últim treball discogràfic, que ha vist la llum gràcies a un procés de crowdfunding, duu per títol "L'aigua trobada". És un àlbum amb quatre composicions fins ara inèdites, que l'autora presenta com "una exploració de l'aigua a través de la música contemporània, destil·lant el quartet de corda fins arribar al violí sol". I de rerefons, una idea constant en la seva trajectòria: la transformació. La violinista Vera Martínez Mehner (membre del prestigiós Quartet Casals), Ariadna Rodríguez Masafrets, Adrià Cano Rocabayera, Daniel Ariño Fernández, Esther Gutiérrez Redondo i Nina Sunyer Vidal són els músics que participen al disc, que es tornarà a presentar en concert a la Casa Seat dissabte. N'hem parlat amb la mateixa Baulies (a la foto).