Ignasi Terraza obre avui el nou cicle de concerts de jazz a l'Austin's Diner de Barcelona

Fri, 13 Sep 2024 16:30:00 +0000

El món del jazz confirmava fa pocs dies una bona notícia: la creació d'un nou programa de concerts dedicat a aquest macrogènere musical, en un moment en què el sector reivindica més que mai l'ampliació del nombre d'espais per a la música en directe. Parlem del cicle "Austin's Diner", que aquest vespre arrenca al restaurant barceloní homònim (a la foto), després que el local va aconseguir la llicència requerida per programar concerts: una cosa que a Barcelona feia vint anys que no passava. Hi haurà actuacions cada divendres al vespre, des d'avui fins al 31 de gener, i està previst que el cicle continuï amb un segon bloc que anirà de febrer a juny. El pianista i compositor Ignasi Terraza és qui inaugura aquest cicle avui al vespre. N'hem parlat amb Josep Planas, responsable de l'establiment situat al carrer del Carme de Barcelona, i també amb diversos dels músics que hi actuaran.