Pablo González: "Definim Vozes com un miracle musical que reuneix infants, joves i gent gran"

Thu, 24 Nov 2022 17:20:00 +0000

Pablo González és el creador del projecte Vozes, que fa accessible l'educació musical gratuïta d'alta qualitat a infants i joves d'entorns vulnerables de Barcelona. Amb dues de les músics joves de l'Orquestra Simfònica Vozes, les formadores del projecte i violoncel·listes Paula González i Raquel Tébar, ens han explicat com serà el concert solidari del 18è aniversari de Vozes, dilluns que ve a L'Auditori de Barcelona. L'oferiran amb l'Orquestra Simfònica Infantil i Juvenil Vozes, els cantants i teclistes Pep Sala i Pep Lladó, i la Coral Vozes, amb la col·laboració dels alumnes de l'Escola de Música Musicaula. El concert té com a objectiu recaptar fons per poder continuar fent possible els projectes musicals i educatius. Hi oferiran l'estrena de l'Himne Vozes que Pep Lladó ha escrit per a l'ocasió, obres clàssiques i cançons immortals del mític grup de rock català Sau, com "Boig per tu", "Glòria" i "El tren de mitjanit", amb la veu de Pep Sala, el vocalista de la banda.