El Festival Barnasants homenatja Gabriel Ferrater en el centenari del seu naixement

Thu, 19 May 2022 16:23:00 +0000

Des de sempre, a més del fet musical, el Festival Barnasants ha tingut la paraula com a material base, i l'espectacle que tindrà lloc demà, divendres, al Teatre Auditori de Sant Cugat ho reflecteix de manera inequívoca. Es tracta d'un homenatge al poeta, lingüista, crític i professor Gabriel Ferrater, que es fa coincidir amb l'aniversari del seu naixement, el 20 de maig, on participaran artistes de disciplines com la música, el teatre i la dansa. Un espectacle poeticomusical titulat "Ferrater. G", emmarcat, a més, en el centenari de l'homenatjat, que comptarà amb la dramatúrgia d'Estel Solé i la dansa de Margherito Bergamo Meneghini i Ricardo Salas, mentre que la direcció musical s'ha encarregat a la cantautora (i poetessa) Meritxell Gené, amb la participació dels músics Santi Careta i Pau Guillamet "Guillamino". Ens n'ha parlat Marçal Girbau, un dels responsables del Barnasants i ideòleg de la proposta.