El Jazz I Am arriba a la quarta edició amb la presència d'alguns dels músics de jazz més influents

Tue, 22 Mar 2022 07:00:00 +0000

Dijous i divendres, es tornarà a celebrar a Barcelona el Jazz I Am, una trobada entre professionals i artistes organitzada des del Taller de Músics, que té com a objectiu impulsar aliances entre els agents del sector jazzístic i fer d'altaveu de les propostes musicals per la seva internacionalització. Enguany, s'ha optat per l'espai Santa Mònica com a enclavament principal, mentre que la sala Jamboree serà la ubicació per a la música en directe. Com en edicions anteriors, aquest míting internacional constarà de diverses taules rodones, i enguany s'hi tractaran temes com la inclusió social, el paper del mànager, els nous públics o els drets d'autor. N'hem parlat amb Rosa Galbany, directora del Jazz I Am i responsable de l'àrea d'Internacionalització del Taller de Músics, i amb el pianista i compositor Jofre Fité, un dels músics que hi participa.