Moisès Sala: "Al final de cada Gospel X-Perience, tots acabem emocionats i amb llàgrimes als ulls"

Fri, 13 Jan 2023 17:50:00 +0000

Moisès Sala, pianista, compositor i director de The Gospel Viu Choir, ens ha donat els detalls de la 400a Gospel X-Perience que ell mateix impartirà el 21 de gener al Petit Palau del Palau de la Música Catalana i on hi ha inscrites més de 400 persones d'arreu de Catalunya, de les Balears i de l'estat espanyol, que poden tenir experiència o no en la interpretació de la música gòspel. Amb motiu de l'aniversari de la 400a edició d'aquest taller (cap altre director de gòspel de Catalunya ha assolit aquesta xifra), Sala comptarà amb tots els músics que formen part de la seva gospel band: Xavier Raurich (teclat), Àngel Valentí (bateria), Alexandre Rexach (baix), Tomàs Frauca (guitarra) i Xavier Yelo (producció tècnica), i tindrà la participació de cantaires de les tres formacions que ell dirigeix, ja que, a més de conduir The Gospel Viu Choir, també és el director del cor gironí Heaven on Earth i de la formació Gospel Project Choir de Granollers.