Repassem el cartell de la nova edició del Festival Internacional de Folk Tradicionàrius

Fri, 14 Jan 2022 07:00:00 +0000

Aquest 2022 arriba farcit de música i una de les cites del primer trimestre de l'any és el Tradicionàrius, el Festival Internacional de Folk, que aquest any celebra el 35 aniversari. L'edició arrenca avui mateix, i és un bon moment per fer un repàs del més destacat d'un cartell amb 50 activitats i una seixantena d'artistes i grups, que s'allargarà fins al 8 d'abril. Alguns d'aquests artistes ja s'havien anunciat el mes passat, com La Gravetat de Coulomb (a la foto) i el duet Caamaño i Ameixeiras, que inauguren l'edició, aquest vespre, després de la tradicional cercavila al cor del barri de Gràcia de Barcelona. És l'arrencada d'una edició que vol abraçar les diferents mirades de la música d'arrel i a través de diverses disciplines artístiques. N'ha parlat en roda de premsa Carol Duran, directora del Tradicionàrius.