Enric Peidro ret homenatge a Juan Tizol amb un exhaustiu treball musicològic i discogràfic

Wed, 22 Jan 2025 17:30:00 +0000

Per a molts músics de l'àmbit del jazz, el nom de Juan Tizol (a la foto) no els és gens estrany, però a la vegada és un músic encara força desconegut per al gran públic. Sigui com sigui, la figura d'aquest artista porto-riqueny va unida no només a un llegat de composicions que han fet història, sinó també al nom de Duke Ellington, ja que Tizol va tenir un paper molt remarcable en l'orquestra del cèlebre músic nord-americà. Ara, el saxofonista valencià Enric Peidro ens presenta "Tizol's Delicatessen", un treball discogràfic i de recerca que ret tribut al trombonista i compositor porto-riqueny i que es presenta en directe demà, dijous, al Centre Moral de Gràcia, a Barcelona. Al disc l'acompanya el seu quartet habitual, format pel pianista britànic Richard Busiakiewicz, la contrabaixista catalana Queralt Camps i el bateria francès Guillaume Noaux. N'hem parlat amb el mateix Peidro.