L'ESMUC i l'Oratori de Sant Felip Neri signen un conveni per a l'ús de l'orgue Montserrat Torrent

Tue, 31 Oct 2023 18:00:00 +0000

Aquesta tarda, a l'església de Sant Felip Neri del Barri Gòtic de Barcelona, s'ha dut a terme l'acte de signatura del conveni entre l'ESMUC i la congregació d'aquest oratori per a l'ús de l'orgue Montserrat Torrent (l'organista catalana, a la foto) amb finalitats pedagògiques. D'acord amb aquest document, estudiants i professors de l'ESMUC podran fer servir l'instrument per a la seva activitat docent i acadèmica durant tot el curs. L'escola, al seu torn, oferirà cada any dos concerts a l'Oratori de Sant Felip Neri i s'obriran al públic els recitals de final grau o màster, entre altres activitats gratuïtes i obertes a tothom.