William Christie i Calixto Bieito, a la direcció musical i escènica del "Giulio Cesare" del Liceu

Fri, 23 May 2025 16:25:00 +0000

"Giulio Cesare", de Georg Friedrich Händel, és la propera òpera que es podrà veure a l'escenari del Gran Teatre del Liceu. Serà en una coproducció amb la Dutch National Opera, amb direcció escènica de Calixto Bieito. Composta el 1724, tot i estar ambientada en l'antiguitat -ja que narra l'encontre entre el general romà Juli Cèsar i Cleopatra, en plena lluita pel control d'Egipte després de la mort de Pompeu-, Giulio Cesare no és una òpera històrica, sinó una reflexió sobre els arquetips humans i les dinàmiques de poder amb una mirada atemporal. L'han presentada en roda de premsa el director artístic del Liceu, Víctor Garcia de Gomar; William Christie, eminència del repertori barroc, que dirigirà l'Orquestra Simfònica del Gran Teatre del Liceu (que per primera vegada en la seva història interpretarà una òpera sencera amb instruments d'època), i el contratenor català Xavier Sabata, que afrontarà el paper protagonista de l'òpera.