El 26è Festival LEM programa 14 actuacions eclèctiques a 7 espais de Barcelona

Thu, 30 Sep 2021 06:00:00 +0000

L'Encontre Internacional de Músiques Experimentals de Gràcia, també conegut com el Dispositiu LEM, arrenca demà a Barcelona. Un any més l'organitza el col·lectiu Gràcia Territori Sonor, que per a aquesta 26a edició ha elaborat un cartell amb una oferta diversa que va del free-jazz a l'electrònica, passant per la psicodèlia i altres estils, a més de projeccions de cinema amb música en viu. És una de les novetats que incorpora aquest any el Festival LEM, que torna amb artistes nacionals i també internacionals després de l'aturada per la pandèmia, com Núria Andorrà, Black Flower, Lubianka o Coure, i amb l'objectiu d'explorar els límits musicals i sonors, barrejant diferents manifestacions artístiques. Per això l'abast del festival va més enllà de l'etiqueta "música experimental". Ens n'ha donat tots els detalls Maria Vadell, directora del certamen.