El Teatre de Sarrià acull el primer concert dels 125 anys del naixement de Conxita Badia

Wed, 26 Oct 2022 16:25:00 +0000

La soprano Conxita Badia (a la foto) va néixer el 14 de novembre del 1897. Ben aviat, doncs, farà 125 anys d'aquell dia i és per la seva significació, ja que se la considera una de les millors intèrprets de cançó del segle XX, que s'han programat diversos actes de commemoració de l'aniversari. El primer és el concert que l'Associació Conxita Badia i el Teatre de Sarrià han programat per a aquest mateix divendres. Hi intervindran la soprano Maria Teresa Garrigosa, el guitarrista Raúl Sandín i els besnets de la cantant catalana: el violinista Francesc Guzmán i el pianista Pau Casan. També hi participarà el poeta Carles Duarte, que presentarà el concert i presentarà les peces que s'hi interpretaran, com algunes de les poques cançons compostes per la mateixa Conxita Badia, així com les que ella va interpretar de compositors com Narcís Bonet, Carme Karr, Enric Granados i Carlos Guastavino. N'hem parlat amb Montserrat Morera, presidenta del Teatre de Sarrià, que acollirà el concert.