Fem un tast del segon disc del projecte "Grebalariak", liderat per Juan de Diego

Wed, 26 Mar 2025 17:30:00 +0000

El projecte "Grebalariak", que lidera el trompetista i compositor Juan de Diego (a la foto), ja té una nova entrega: un segon disc, titulat "Azken Uda", amb el conjunt instrumental amb què defensava l'àlbum anterior, publicat el 2021. El pianista Toni Saigi, el contrabaixista Pere Loewe i el bateria Ramon Prats es reuneixen amb el músic d'origen basc en aquest nou treball que demà passat, divendres, presentaran en directe a la Sala Jamboree de Barcelona. Recollim unes impressions de Juan de Diego, amb qui havíem parlat fa quatre anys a propòsit del primer disc del projecte "Grebalariak": en aquella ocasió, la cèlebre Vaga de la Canadenca servia d'inspiració --i aquí hem de recordar que el nom en basc significa "els vaguistes". L'interès i el compromís amb els moviments socials i àmbits com la filosofia, segueixen inspirant el nostre interlocutor, que continua defensant un jazz contemporani d'autoria pròpia amb influències, no del tot visibles, d'estils com el bebop.