Pedro Pardo estrenarà una obra al concert d'homenatge a la poetessa Rosa Fabregat i Armengol

Tue, 18 Apr 2023 13:00:00 +0000

L'Auditori Enric Granados de Lleida acollirà aquest dissabte un homenatge de la societat cultural lleidatana a la poetessa Rosa Fabregat i Armengol amb un concert amb música del compositor Pedro Pardo, copresentador del programa "Homes clàssics" de Catalunya Música (a la foto). Al concert s'hi interpretarà, entre d'altres, l'obra "Visc en una ciutat", del mateix Pardo sobre poesia de Fabregat, que l'any 2005 va guanyar el premi de composició organitzat per l'Ateneu Popular de Ponent. Com en aquella ocasió, l'obra anirà a càrrec de l'Orquestra Simfònica Julià Carbonell de les Terres de Lleida i un cor de més de 150 cantaires. El concert de dissabte també inclourà una estrena: la de la música que ha posat Pedro Pardo a un poema que Fabregat i Armengol va dedicar a Màrius Torres. Es tracta d'una obra per a orquestra simfònica i mezzosoprano, que en aquest cas tindrà com a solista Marta Infante. N'hem parlat amb ella mateixa i amb la presidenta de l'Ateneu Popular de Ponent, Carmina Pardo.